Nu kan I ikke benægte det længere – ungdommen er liberal.

Og det skyldes ikke, at vi har stærkere og bedre organisationer og kampagneredskaber end jer. Både Danmarks Socialdemokratiske Ungdom og Socialistisk Folkepartis Ungdom førte gode kampagner med skarpe budskaber og dygtige debattører til Skolevalget blandt 8. og 9. klasser i sidste uge, så der er ingen grund til at bebrejde jer for nederlaget, hvor 58 procent af de unge stemte blåt, mens 42 procent stemte rødt. I har blot forsøgt efter bedste evne at forsvare jeres respektive moderpartiers politik og velfærdsstatens ageren.

Og det er ret håbløst. For hvad er jeres moderpartiers politik? At alle samfundets problemer skal løses med højere skatter, mere stat og endnu flere sociale ydelser. Også selvom vi er det land i verdenen, som har de højeste skatter, den største offentlige sektor og flest offentlige ydelser.